Universitetet i Stavanger

Universitetet i Stavanger (UiS) er et norsk statlig universitet som ligger i Stavanger. Universitetet ble etablert 29. oktober 2004, da Høgskolen i Stavanger (HiS) fikk universitetsstatus, som gjør universitetet til det femte eldste i landet. Rektor fra og med august 2019 er Klaus Mohn. UiS hadde 12 383 studenter og 1926 ansatte i 2023, og er organisert i seks fakulteter. Universitetsområdet ligger på Ullandhaug og i Bjergsted i Stavanger. De fleste institutter og avdelinger holder til på Ullandhaug, mens utøvende kunstfag er i Bjergsted. I 2023 rangerte UiS på tredjeplass i Norge etter forskningsproduksjon per vitenskapelig ansatt. Ved opptaket i 2024 var studiene toll, vareførsel og grensekontroll og paramedisin på UiS to av de ti mest populære studiene i Norge rangert etter førstevalgssøkere per studieplass. UiS er medeier i forskningsinstituttet NORCE og er medlem av European Consortium of Innovative Universities. Historie Rogaland distriktshøgskole ble opprettet i 1969. De første årene var undervisningen spredt i vanlige hus sentralt i Stavanger, men ca. 1975 ble de første moderne byggene åpnet på Ullandhaug. Høgskolesenteret i Rogaland (HSR) ble opprettet i 1986 ved sammenslåing av RDH og Stavanger ingeniørhøgskole. Røde Kors sykepleierskole og Stavanger Sanitetsforenings sykepleierskole fusjonerte til Stavanger sykepleierhøgskole i 1988. Senere fusjonerte Stavanger sykepleierhøgskole med Sosialhøgskolen i Stavanger til en stor Avdeling for helse- og sosialfag i den nyopprettede Høgskolen i Stavanger (HiS). Høgskolen i Stavanger (HiS), som var forløperen til universitet, ble formelt etablert 1. august 1994, da seks statlige og en privat høyskole i Stavanger fusjonerte til en institusjon. De syv institusjonene var Høgskolesenteret i Rogaland (tidligere Rogaland Distriktshøgskole og Stavanger Ingeniørhøgskole), Norsk Hotellhøgskole, Stavanger Lærerhøgskole, Rogaland Musikkonservatorium, Sosialhøgskolen i Stavanger, Stavanger Sykepleierhøgskole og Den norske kirkes menighetshøgskole. I 2000 vedtok HiS en strategi med mål om å bli universitet i løpet av fire år. Ifølge retningslinjene til Mjøsutvalget (1997–2000) måtte et universitet kunne dele ut fire doktorgrader. HiS kunne alt gjøre dette innen petroleumsteknologi og offshoreteknologi og startet dermed arbeidet med å få godkjenning for ytterligere to. Dette fikk de juni 2003, og de sendte samme måned inn søknad om å bli godkjent som universitet. I august 2004 godkjente NOKUT søknaden og oktober ble den formelt godkjent av Kongen i statsråd. Den 29. oktober 2004 holdt statsminister Kjell Magne Bondevik og utdanningsminister Kristin Clemet pressekonferanse på HiS, hvor de annonserte omdanninga. UiS ble formelt oppretta 1. januar 2005, og 17. januar 2005 ble Universitetet i Stavanger offisielt åpnet av Kong Harald V. I 2012 ble universitetet medlem av European Consortium of Innovative Universities (ECIU). Den 12. juni 2025 bestemte universitetledelsen å avslutte engasjementet sitt i ECIU fra og med november 2026, samtidig som de fortsetter medlemskapet sitt i nettverket. Forskningsinstituttet NORCE ble stifta i juli 2017 med UiS som en av eierene. Klaus Mohn ble i styremøte i desember 2018 ansatt som rektor for et åremål på fire år. Han tiltrådte 1. august 2019 og startet på sin andre periode 1. august 2023. Rektorer ved HiS og UiS 1994-2000: Erik Leif Eriksen 2000-2003: Per Dahl 2003-2007: Ivar Langen 2007-2011: Aslaug Mikkelsen 2011-2019: Marit Boyesen 2019-2027: Klaus Mohn Direktører ved HiS og UiS 1995-2005: Inger Østensjø 2005-2011: Per Ramvi 2011-2017: John Branem Møst 2017-2019: Ole Ringdal I 2019 endra UiS organisering til enhetlig ledelse under en ansatt rektor. I en slik modell finnes det ingen universitetsdirektør. Forskning I 2023 var UiS Norges tredje beste universitet rangert etter forskningsproduksjon, målt i publiseringspoeng per vitenskapelig ansatt, ifølge Database for statistikk om høyere utdanning. Forskningsproduksjonen økte med 4,5 prosent fra året før. Forskningen ved UiS foregår i tilknytning til doktorgradsprogrammer, forskningssentre, programområder for forskning og en rekke større og mindre forskningsprosjekter. Forskningssentre Læringsmiljøsenteret (Nasjonalt senter for læringsmiljø og atferdsforskning) Lesesenteret (Nasjonalt senter for leseopplæring og leseforsking) Nasjonalt senter for økt oljeutvinning (IOR-senteret) SEROS – Senter for risikostyring og samfunnssikkerhet CIAM – Senter for industriell teknologi og driftsledelse CORE – Centre for Organelle Research/Senter for organelleforskning Norsk senter for offshore vind energi (NORCOWE) Presenter (forsker på sykefravær, inkludering og arbeidsrettet rehabilitering) SAFER – Stavanger Acute medicine Foundation for Education and Research Senter for bærekraftig energi (Cense) Senter for innovasjonsforskning Senter for økt oljeutvinning (Corec) Senter for kvalitet og sikkerhet i helsetjenesten (SHARE) Kunnskapssenter for utdanning Greenhouse: Senter for miljøhumaniora Fakulteter og institutter Universitetet består av seks fakulteter med underliggende institutt og sentre, og et museum. Fakultet for utdanningsvitenskap og humaniora Institutt for grunnskolelæreutdanning, idrett og spesialpedagogikk Institutt for barnehagelærerutdanning Institutt for kultur- og språkvitenskap Lesesenteret (Nasjonalt senter for leseopplæring og leseforsking) Læringsmiljøsenteret (Nasjonalt senter for læringsmiljø og atfedsforskning) FILIORUM - Senter for barnehageforskning Det samfunnsvitenskapelige fakultet Institutt for sosialfag NHS – Institutt for ledelse og tjenesteutvikling (tidligere Norsk hotellhøgskole) Institutt for medie- og samfunnsfag Nettverk for kjønnsforskning Det teknisk-naturvitenskapelige fakultet Institutt for data- og elektroteknikk Institutt for industriell økonomi, risikostyring og planlegging Institutt for konstruksjons-teknikk og materialteknologi Institutt for matematikk og naturvitskap Institutt for petroleumsteknologi Fakultet for utøvende kunstfag Handelshøgskolen ved UiS Det helsevitenskapelige fakultet Avdeling for folkehelse Avdeling for kvalitet og helseteknologi Avdeling for omsorg og etikk Arkeologisk museum UniverS Tidsskrift utgitt i perioden 2004 - 2014. Det var en videreføring av tidligere tidsskrift med historie tilbake til 1987. Tidsskriftet ble laget av strategi- og kommunikasjonsavdelingen ved UiS, med Anne Iren Selnes som redaktør. Tidsskriftet dekket forskning, formidling, undervisning og samfunnskontakt. I 2009 hadde tidsskriftet et opplag på 9000. Priser 2008: Kommunikasjonsprisen: Andrepremie i klassen «Beste foto» 2005: Kommunikasjonsprisen: Førstepremie i klassen «Beste forside» 2004: Kommunikasjonsprisen: Andrepremie i klassen «Beste forside» (bladet Monitor) Tidligere navn 1996–2004: Monitor 1993–1996: Nytt fra HIS : nytt fra høgskolene i Stavanger: Høgskolesenteret i Rogaland, Sosialhøgskolen, Stavanger lærarhøgskole, Stavanger sykepleierhøgskole, Norsk hotellhøgskole, Rogaland musikkonservatorium 1987–1993: Nytt fra HSR 1986–1987: Nytt fra Høgskolesenteret i Rogaland 1978–1986: Nytt fra Rogaland distriktshøgskole Se også NHS – Institutt for ledelse og tjenesteutvikling (tidligere Norsk hotellhøgskole) Rogaland Musikkonservatorium Arkeologisk museum i Stavanger Studentsamskipnaden i Stavanger SmiS Studentorganisasjonen StOr Referanser Eksterne lenker Universitetet i Stavangers hjemmeside Bok om universitetsutviklingen Arkivert 16. desember 2011 hos Wayback Machine. Dokumentarfilm om Universitetet i Stavanger Universitetsmagasinet UniverS Studentmediene i Stavanger